Kalbarry Nationalpark bis Perth    E witere schnöne Flägg: dr Kalbarri Nationalpark. Schöni Schluchte, viel Wald und e quirrligs Touri-Städtli. Sinn bitz go ummelauffe im Nationalpark und hänn s ys eifach bitz lo guet lo go. Sinn zobe denn ins Pup wo grad Live-Musik-Oobe gsi isch. S het 2 Pups dört...und in däm wosi Livemusik akündet hänn isch eigendlich no gar nüt gloffe. Hänn ys denn abr doch entschiede in das z go...obwohl im andere d Poscht ab  isch. Und in unserem isch denn plötzlig au d Poscht ab...irgendwie hämmr s 'Local-Träff' verwütscht, im andere sige nur Touris hets gheisse. D Liveband isch useme Junge Herr bestande wo sini Gitarre no guet im Griff ka het und e zimmlige Showmaster gsi isch. Hets äml gschafft dass, s Publikum wo immer me mit allem mögliche flüssige gfüllt gsi isch, tanzt het. Und irgendwenn sinn uns zwei denn au alli ko frooge, schön ein nochem andere, wohärmr sinn, woane mr göhn, und wele Teil vodr Schwiz denn sii so  kenne. E Paar sinn au mehrmols ko s gliiche frooge und dr Bescht isch in unserne Auge dr Alti Bartmaa gsi wo irgendwo indr Schwiz schiinz mol ufere Alp gsi sig e Summer lang. Dä het sich no guet an vieli Örtli wo sunscht no keine ufzellt het könne erinnere, immerhin isches 20 Johr här, wonr im Chäsland gsi isch!!! Immr widr ischer zu uns ko und het ys e Ort me gseit woner au no gsi isch...luschtige Kaib. Am 12 denn hetdr Laade dicht gmacht und dr Alti Maa isch mitere Junge, d Kylie, bim 'Danze' ufe Latz  gflooge. D Kylie het vorhär moll no d Friese vodr Lyde welle, und het welle e Scheer go hoole - gegene Bier wär abgmacht gsi. Si hets denn abr bim hoole widr vrgässe und isch andr Bar hängebliebe. Ihri Hoohr sinn also lang bliebe...und dr Wunsch, ändlig Inkognito z wärde do...au. Ihre neue Kolleg vo däm Oobe isch dr Maori (Neuseeländer) Tim gsi was ihrem Ex do gar nid passt het...Noch Düürschluss sinn plötzlig alli irgenwohi und 5 Minute spöter isch kei Sau me umme gsi. Mir sinn denn richtig Camping gloffe und  hänn untrwägs denn d Kylie und dr Tim adroffe. Är het ys denn no zu sich yglaade. Und dört simmr denn au glandet...imene Mietzimmer. Dört hännmr graucht und witterdrungge. Si het so dermasse ein hogge ka...het niemr rächt gschnallt was si wott verzelle...abr jedefalls het är si no e tolli gfunde und Sie d Lyde...und irgendwenn denn doch ehnr widr ihn...jo...mir hänn uns denn mol verzooge und die zwei ihrem Schicksal überlo...  Schreege abr luschtige Oobe...  Ufm wäg denn mol witer noch Geralton hets  e schöni Küschte-Stroos ka. Viel Stop-click und go Gschichte halt, abr s sich schön zum seh. Sinn no viel ande Kliffs ummespatziert.  Denn irgendwenn noch Geralton richtig Perth sinnmr noch Green Head ko. Dört hämmr e Tour buecht wome mit Seeleue könn go schwimme. Mr hänn buecht, wills nur no eine drby heig, und mir hänn no gärn so kleineri Toure. Willmr gseit hänn, s sig scho bitz düür und uns das ganze no bitz überlege miesse, hetts denn dr Wetsuuit inklusiv gä und mr hänn no e Gratisschloofplätzli  amene sau schöne Ort am Meer verroote bekoh. Abr mr mienen für uns bhalte...hihi. Also, s isch buechtJ So het dr Mägge und Lydia au mol sone Nass-Aazuug agleggt, und dä hämmer bruucht. S Wasser isch Saumässig kalt gsi, abr s het sich ächt glohnt. Dä wo no mitko isch het grad si 70. Geburtsdaag ka und isch gar nid gschwumme und so sinn nur mir zwei und unseri Tourguidin im Wasser gsi. Sau härzig, die Tierli...und si spiele wirklig mit eim im Wasser, schwümme umdi umme und findes sau glatt, wennme au bitz faxe  macht!!! Het sich ächt glohnt!!!  Spöter denn mol sinn d Pinnacles bi Cervantes 'kurz' vor Perth ufem Programm gsi. Das göhn gläb öbbe alli Touris go aluege. Und mit wildcampe isch do au nüt me, will genau am negschte Daag sig eröffnig vom neue Visitorcenter und do sige öbbe alli Ranger vodr Region versammlet... mr hänn denn abr glich öbbis gfunde. Höhö.  Pinnacles sinn so Limestone-Pillars (Sandsteiartigi Pfiiler), e riese Flächi wome ka durchlaufe odr durchfahre. Überall die Dinger, sau diggi,  dünni, grossi gleini, dr Sand seht us wie Polänta und do hännmr s erschtmol gmerkt wie luscht mr doch widrmol uf Polänta hätte, und s das do jo gaar niene z kauffe git!!! Keini Eier-Spätzli (usser im Aldi!!!Jo...s git tatsächlich in WA ei Aldi, vilicht au mehr, abr mr hänn eine gfunde) und ebbe kei Polänta... armi Sieche do...nidwohr?  Und jetzt hämmer also s erschtmol sit Sydney mol widr e Grossstadt vor uns...Perth. Und unsere Waage het langsam ächt dr Service nötig. Schliesslig hännmr jetzt scho  über 15000 km gspuelt. Mr sinn denn zum Partner vo unserem Verkäufer und dä het uns zu sim Mech gschiggt. Mr wüsse nid öbmr jeee in däre Region vo Perth glandet wäre, wennmr nid dört zu däm Mech hätte welle...so quasi z hinderschthindelinksrächtsuffeaabeoobe neume...abr dä isch dippdopp gsi und het sogar no Zyt ka, uns dä Service z mache. Durch das sinnmr denn uf somene Randcamping glandet wo kei einzige Tourischt usser uns gsi isch. Nur Aussies wo grad do schaffe und drum do wohne odr grad e Verletzig hänn  und do zur Untersuechig ins Spital mien. So eine isch unsere Nochber gsi...und är isch e Minearbeiter. Und a däm oobe wo mir ako sinn hetr gläb grad e sau Midlifekrisis duuregmacht...jedefalls hetr in däre Zyt womer bitz gschnuurt hänn mitem zwei Grossi hinderekippt und dr ganz Oobe Elvis und so schnulzene in gueter Lutstärki us sim Waage lo sounde... Am negschte Oobe nüm...abr DÄ Oobe, isch gläb e ganz e druurige gsi in sim Lääbe... Überhaupt isch dä Camping voll vo Vöögel gsi...eine het am Morge gliich  verschlaage usdr Wösch gluegt wie am Oobe vorhär...und dr Campingboss isch e Trainerliebhaber gsi und het sich gläb ab sim Grümpelpaltz e goldige Duume verdient. Dä isch nämmlig Vollgstopft gsi...woner uns unsere Platz zeigt het hämmer miesse nochelauffe und während är so vorusgloffe isch und mir hindenooch hetme irgendwie gmerkt, dasser sälber nid sicher isch öbr uns no neume könnt driidrugge... D Campings sinn doch sunsch immer zimmlig Quadratisch ufbaut...odr, abr dä...het usgseh wiene Pfadilager wo d  Pfadis eifach in Autos und Wääge penne... Isch abr irgendwie no geil so...läbt viel me...und me ka allne in 'd Kuchi luege' J  Irgenwenn noch däm ganze Auto züüg hännmr denn dr Camping gwäggslet. Ine bitz weniger Industrielli Gegend. Isch nämmlig näbeby no voll binere Krüzig vo 2 Vorstadt-Higways gsi...und do isch 24Std-Betrieb...und denn no d Fluuglinie genau obeduure...  Hämmer denn no Russland-Dütschi kenneglernt. Isch au no spannend gsi däne zuehzloose und Ihre Wy usdr 4l-Kartonschachtle (gläb das  gits au nur do...) het no guet gwirkt. Abr mir hänn gwunne   Perth isch härzig. S isch abr eher e kalti Stadt. Isch halt nid wie in Europa, wo d Städt e Altstadt hänn und s drum rumm denn entstande isch. Do isch alles Krüz und Quer und jedes Viertel het e art Titel: S Businessviertel mit de Wolggekratzer, s Usgangsviertel Northbridge mit eim Spunte nochem andere, s Ykaufsviertel mit de Shopping-Malls, s Parkviertel mitem Kingspark...do hets übrigens e Stäge so lang, dass d lüt do kömme ko trainiere und  am morge könnme do kum durelaufe so busy sigs...(stelltme sich vor, halb Perth uf däre Stäge...), s Chinatownviertel mit de Chinese, und so witter. Mr sinn viel gloffe und Bähnli gfahre und hänn halt leider zoobe bezyte widr 'heime' miesse will unsere Heimgobus so beschisse fahrt. In däm Punkt isch Perth, abgseh vom Zug wo bitz wiene U-Bahn eifach obdr Ärde (???)fahrt, no zimmlig hindedry...usser d Busfahrer..die sinn so nätt wie gläb niene sunscht uf dr Wält!!!die gän eim Uskunft und mache Jokes, odr  sinn guet druff und gänndr eifach s Billet zum Halbe Priis odr Halte neume a wosi gar nid miesste, nur damit du nid muesch z witt laufe. Dodrmit dinmr eistimmig Australie und Irland als beschts Stadt-Busreiseland ernenne!  Um denn no s beliebte Kaffi-und go Ässe-Viertel (isch zwar e Vorort...) Freemantale z seh sinnmr also uf Freemantale umzooge. Hänn dört e sautolle Camping verwütscht und hänn könne ins Centre lauffe. Dört hämmer denn gseh wo sich all die Kaffis womer in ganz Weschtaustralie bitz  vermisst hänn sinn... ALLI DO!!!!  Und au sunscht findsch do alles, wone Touri so wott, schöni Hüser, gueti Lädeli, und ebbe Kaffis und Restaurants...  Noch zwei Dääg hesch das abr denn au widr gseh...Mir ämmel, und hänn ys denn au widr fitt gfühlt, witterzreise.